P. Hrušovský, podpredseda NR SR: (2001-10-25):
(Hlasovanie.) Prítomných je 77 poslancov, za 77. (Potlesk.) Konštatujem, že sme prijali uznesenie Národnej rady Slovenskej republiky k stratégii Slovenskej republiky. Ďakujem pánu ministrovi, pánu poslancovi Ošváthovi za spolu-prácu pri prerokúvaní tohto materiálu v Národnej rade. Pristúpime k rokovaniu o ďalšom bode programu, ktorým je prvé čítanie o vládnom návrhu zákona, ktorým sa mení a dopĺňa zákon č. 143/1998 Z. z. o civilnom letectve a o zmene a doplnení niektorých zákonov . Vládny návrh zákona ste dostali ako tlač 1172. Návrh predsedu Národnej rady na prerokovanie návrhu vo výboroch máte v rozhodnutí pána predsedu 1310. Prosím teraz, aby z poverenia vlády Slovenskej republiky pred-metný návrh zákona odôvodnil pán minister dopravy, pôšt a teleko-munikácií Macejko. Nech sa páči, pán minister, máte slovo. J. Macejko, minister dopravy, pôšt a telekomunikácií SR: Vážený pán predsedajúci, milé dámy, vážení páni, predkladám na dnešné rokovanie Národnej rady Slovenskej republiky vládny návrh zákona, ktorým sa mení a dopĺňa zákon č. 143/98 o civilnom letectve a o zmene a doplnení niektorých zákonov. Dovoľte mi, aby som v ďalšom používal len skrátený názov letecký zákon. Letecký zákon prijatý v roku 1998 v porovnaní so zákonom z roku 1956 znamenal zásadnú kvalitatívnu legislatívnu zmenu. Vytvoril počia-točné podmienky realizovania trhového hospodárstva v civilnom letectve, vykonávanie leteckej dopravy, leteckých prác ostatných, vrátane zabez-pečovacích činností na úrovni porovnateľnej s vyspelými štátmi. Zmenu a doplnenie leteckého zákona si vyžadujú trojročné skúsenosti po jeho zavedení do právneho poriadku Slovenskej republiky. Novelizované ustanovenia vo významnom rozsahu riešia zosúladenie práva Európskej únie s právnym poriadkom Slovenska v oblastiach odborného vyšetro-vania leteckých nehôd a incidentov, implementovanie leteckých predpi-sov vydávaných spojenými leteckými úradmi, pravidiel na kompenzáciu pri odopretí vstupu cestujúceho s platnou letenkou na palubu lietadla a ďalších ustanovení, ktorých zavedenie je podmienkou prijatia do Európ-skej únie. Problematická a zložitá je najmä aproximácia Smernice Rady Európy 94/56 ES, stanovujúca základné princípy, ktorými sa riadi vyšetrovanie nehôd a incidentov v civilnom letectve. Striktné prijatie tejto smernice, t. j. úplná nezávislosť vyšetrovania by si vyžadovalo zriadiť samostatnú štátnu inštitúciu nad úrovňou leteckého úradu s primeraným počtom vysokokvalifikovaných odborníkov a samostatným finančným rozpočtom. Takéto aplikácie si môžu dovoliť len štáty s rozsiahlym civil-ným letectvom. Vzhľadom na rozsah leteckej prevádzky na Slovensku je v § 18 navrhnuté riešenie cestou ministrom vymenovanej stálej komisie na vyšetrovanie leteckých nehôd a incidentov, z ktorej členov by predseda stálej komisie zriaďoval na vyšetrovanie konkrétnej leteckej mimoriadnej udalosti odbornú vyšetrovaciu komisiu. Navrhuje sa tiež sta-novená funkčná nezávislosť vyšetrovania spolu s určením materiálneho a finančného zabezpečenia vrátane pomoci Leteckého úradu Slovenskej republiky, pokiaľ táto pomoc neovplyvní nezávislosť a objektívnosť vyšetrovania. Sme presvedčení, že takéto riešenie je prijateľné i v ďal-ších rokovaniach s úradmi Európskej únie. Novela tohto leteckého zákona si nevyžaduje nároky na štátny rozpočet a nevyžaduje zvýšenie počtu pracovníkov v rozpočtovej sfére. Vážení páni poslanci, vážené pani poslankyne, týmto vás žiadam o podporu a schválenie predloženého návrhu na zmenu a doplnenie leteckého zákona. Ďakujem vám.